2003 óta versenyez a profik között, eddigi karrierje során egyéniben 21, párosban 9 WTA-tornát nyert meg. Első nagy sikerét 2012-ben érte el, amikor egyéniben megnyerte az Australian Opent, a döntőben Marija Sarapovát legyőzve 6–3, 6–0-ra. Sikerével ő lett az első fehérorosz teniszező, aki Grand Slam-tornát tudott nyerni egyéniben. Győzelmének értékét növelte, hogy ezzel 2012. január 30-ától – szintén első fehéroroszként – a világranglista élére ugrott. 2013-ban sikerült megvédenie a címét, a fináléban akkor a kínai Li Nát múlta felül, megszerezve második Grand Slam-diadalát. A 2012-es londoni olimpián vegyes párosban aranyérmet szerzett Makszim Mirnivel. Egyesben bronzérmes lett, miután az elődöntőben vereséget szenvedett Serena Williamstől, de a harmadik helyért vívott mérkőzésen 6–3, 6–4-re legyőzte az orosz Marija Kirilenkót.